OBH 5615/1997.
Az állampolgári jogok országgyűlési biztosa általános helyettesének jelentése
Ügyintéző: Táboriné dr. Forrai Katalin

Az eljárás megindítása

Panaszos túrkevei lakos zaklatott levélben kereste meg az állampolgári jogok országgyűlési biztosát, mert férje eltemetésére olyan helyet ajánlott fel a város polgármestere az úgynevezett Ducza temetőben, amely  közel esett más sírokhoz, így az áttemettetésről kellett intézkedni.

A két temetés között három hónap telt el, de a kihantolás és újra temetés felzaklatta az amúgy is megnyugvásra váró panaszost. Panaszában előadja, hogy utóbb önmaga is észlelte, hogy a szomszéd sírokhoz túl közel van férje sírja, ezért nem ellenezte az áttemetést, de úgy véli, döntését már a polgármesteri fenyegető magatartás hatása motiválta.

Az ügyben tájékoztatást kértem a város jegyzőjétől, majd vizsgálat lefolytatására hívtam fel Jász-Nagykun-Szolnok Megyei Közigazgatási Hivatal Vezetőjét.

A megállapított tényállás 

Panaszos férjének temetése a temető üzemeltetőjének közreműködésével kijelölt sírhelyre történt. Utóbb a polgármester tájékoztatta panaszost, hogy az elhelyezést a szomszéd sírhely hozzátartozója kifogásolja. Panaszos akkor elmondta, hogy számára is gondot okoz ez a helyzet, a síremlék felállítása szempontjából is. A sírhely elhelyezése ügyében az ÁNTSz városi intézete helyszíni szemlét tartott, amikor is megállapították, hogy a kérdéses sír a sorok közötti úton lett elhelyezve, a mellette lévő sírhoz közel esik.

Az ÁNTSz megállapította, hogy a panaszos áthelyezési kérelmet adott be, ezért azt közérdekre hivatkozva engedélyezte.

Az 1991. évi XX. tv., amelynek 18. §. szerint " A köztemetők létesítésével, bővítésével, fenntartásával, beruházásával, megszüntetésével, kiürítésével, újra használatbavételével, halotthamvasztó létesítésével kapcsolatos feladatok ellátásáról a települési, a fővárosban a Fővárosi Önkormányzat gondoskodik" .

A temetőkről és a temetkezési tevékenységről a 10/1970. (IV. 17.) ÉVM-EüM együttes rendelet, valamint ennek végrehajtásáról szóló 7/1970. (Ép. Ért. 15.) ÉVM-EüM együttes utasítás rendelkezik.

Az együttes rendelet 10. §. (4) bek. szerint " A temetők felügyelete a jegyző, a fővárosban a főjegyző hatáskörébe tartozik."

A rendelet 24. §. (1) bek. szerint: "  A temető fenntartójának (kezelőjének) a temetőről térképet (vázrajzot)  kell készíteni, amelyen folyamatosan fel kell tüntetni, hogy mely sírhely táblák, sorok, illetve sírhelyek beteltek, vagy vannak más célra (pl. urnatároló létesítésére) fenntartva, illetve mely területek szabadok."

A táblákat, a sorokat és a sírhelyeket számozással kell ellátni, s a térképet a temető bejáratánál ki kell függeszteni. A térképen a változásokat folyamatosan vezetni kell. A rendelet 25. §. (1) bek. rögzíti, hogy " Az elhaltakat általában az elhalálozás ideje szerint sorrendben következő sírokba kell temetni, kivéve a kettős sírhelyeket. Indokolt esetben a temető fenntartója (üzemeltetője)  eltérően is rendelkezhet."

A vizsgálat megállapításai

A hatóság eljárása alkalmas arra, hogy az Alkotmány 2. §-ában meghatározott jogállamiságba vetett hitet megrendítse.

Az önkormányzat jegyzője mulasztásban megnyilvánuló jogszabálysértést követett el, amikor nem tett eleget a 10/1970.(IV. 17.) ÉVM-EüM együttes rendelet, valamint a 7/1970. (Ép. Ért. 15.) ÉVM-EüM együttes utasítás fenti rendelkezéseinek. Elmulasztotta a temető rendjének kialakítását, ezáltal sérült a hozzátartozók kegyeleti joga, amely az alkotmány 54. §. (1) bekezdésében deklarált általános személyiségi jog sérelmét is előidézte.

Az ügy vizsgálata során jogsérelmet tapasztaltam, amely túlmutat a panaszos  esetén, sérti mindazok jogos érdekét, akik temető rendjének hiányában hasonló jogsérelmet szenvedhetnek el.

Ajánlás tételét nem tartom szükségesnek, mert a Jász-Nagykun-Szolnok Megyei Közigazgatási Hivatal felhívásomnak eleget téve az ügyet megvizsgálta és megállapította Túrkeve Város jegyzőjének mulasztását, továbbá a polgármester hatáskörének túllépését. A Városi Önkormányzat Képviselőtestülete több alkalommal foglalkozott a temetők helyzetével, így feltételezhető, hogy a megyei Közigazgatási Hivatal iránymutatása alapján a mulasztás pótlása megtörténik.

Budapest, 1998.

dr. Polt Péter